<classify> Ni ushindi ambao angalau unawapa faraja mashabiki wa timu hiyo baada ya hivi karibuni timu kuonekana isiyotabirika tangu ilipofungwa bao 1-0 na Prisons ya Mbeya zaidi ya wiki moja iliyopita. Jumatano Simba pia iliibuka na ushindi wa bao 1-0 dhidi ya Coastal Union katika ligi hiyohiyo, ushindi ambao ulilalamikiwa na mashabiki kwa madai timu yao haikucheza vizuri.Ushindi wa jana umeiwezesha Simba kufikisha pointi 21 ikiwa nafasi ya nne nyuma ya Mtibwa yenye pointi 21, Azam inayoshika nafasi ya pili ikiwa na pointi 22 na Yanga inayoongoza ligi ikiwa na pointi 23. Tofauti na ilipocheza Jumatano, jana Simba ilionekana kucheza kwa kuelewana zaidi na ilienda mapumziko ikiwa mbele kwa mabao 4-0.Katika mchezo wa jana, mshambuliaji wa timu hiyo Ibrahim Ajib alifunga mara tatu hat trick, ambayo sasa inakuwa ya pili msimu huu na zote zikifungwa na Simba katika uwanja huohuo. Hat trick ya kwanza iliwekwa na Mganda Hamis Kiiza, wakati Simba ikiibuka na ushindi wa mabao 3-0 dhidi ya Kagera Sugar. Ni matokeo ambayo yatakuwa yameleta faraja kwa Kocha Mkuu wa timu hiyo, Dylan Kerr ambaye tayari alishaanza kuoneshwa ishara mbaya ya kuondolewa katika wadhifa huo.Katika mchezo huo, Ajib alifunga bao la kwanza dakika ya nane kwa shuti kutokana na pasi ya Justice Majabvi. Pia mshambuliaji huyo alipachika la pili dakika ya 11 kwa kichwa akimalizia krosi ya Mohammed Hussein Tshabalala. Wakati bado Majimaji wakishangaa kilichotokea, Kiiza alifunga la tatu dakika ya 37 kwa shuti akimalizia krosi ya Tshabalala. Dakika tatu kabla ya mapumziko Ajib alifunga bao la tatu kwake, lakini likiwa la nne jana akimalizia kwa kichwa kazi nzuri ya Mwinyi Kazimoto.Kuona hivyo Majimaji ilijaribu kutulia na kufanya mashambulizi ya kushtukiza, lakini yalikuwa dhaifu huku pia idadi hiyo kubwa ya mabao ikiwafanya wawe wanyonge. Simba ilipata bao la tano dakika ya 78 mfungaji akiwa Tshabalala kabla ya Kiiza kufunga la sita dakika tatu baadaye likiwa ni la nane kwake msimu huu, hivyo kumkuta Elias Maguri wa Stand United aliyekuwa akiongoza katika ufungaji akiwa na mabao manane.Wakati mashabiki wakiamini mchezo huo ungemalizika kwa Simba kuibuka na ushindi wa mabao 6-0, Majimaji ilipata bao la kufutia machozi dakika ya 88 mfungaji akiwa Ditram Nchimbi. Simba; Vincent Angban, Emery Nimubona, Mohammed Hussein, Hassan Isihaka, Justice Majabvi, Jonas MkudeJoseph Kimwaga, Awadhi Juma, Mwinyi Kazimoto, Hamisi Kizza, Ibrahim HajibPape Ndaw na Peter MwalyanziSimon Sserunkuma.Majimaji FC: David Burhan, Freddy Mbuna, Ally Mohammed Godfrey Taita, Peter Joseph, Samir Ruhava, Sadiq Gawaza, Hassan Hamisi, Frank Sekule, Idd Kipagwile, Ditram Nchimbi na Stahmil Mbonde.Naye Mwandishi Wetu anaripoti kutoka Tabora kuwa Yanga jana ilirejea kileleni mwa msimamo wa Ligi Kuu Tanzania Bara baada ya kuibuka na ushindi wa mabao 2-0 dhidi ya Kagera Sugar.Ushindi huo umeiwezesha Yanga kufikisha pointi 23 na kurejea tena kileleni mwa msimamo wa ligi ikifuatiwa na Azam FC yenye pointi 22. Yanga ndiyo iliyokuwa ikiongoza msimamo wa ligi kwa muda mrefu kabla ya Jumatano kutoka sare ya mabao 2-2 na Mwadui ya Shinyanga Uwanja wa Kambarage na siku iliyofuata Azam iliyokuwa ikishika nafasi ya pili ikiwa na pointi 19 kuibuka na ushindi wa mabao 4-2 dhidi ya JKT Ruvu hivyo kuiengua Yanga kileleni.Hata hivyo, Yanga inaweza ikashika kwa muda nafasi hiyo ya uongozi wa ligi kama Azam leo itaifunga Toto Africans katika mchezo mwingine wa ligi hiyo Uwanja wa Chamazi, Dar es Salaam. Mshambuliaji wa Yanga, raia wa Zimbabwe, Donald Ngoma aliifungia Yanga bao la kwanza dakika ya 23 akimalizia kazi nzuri ya beki Juma Abdul. Ingawa kwa jana hilo lilikuwa la kwanza katika mchezo huo, lakini kwa Ngoma lilikuwa la nane msimu huu hivyo naye kumkuta Maguri.Kipindi cha kwanza Kagera Sugar ilipata nafasi kadhaa za kufunga jana, lakini George Kavila, Paul Ngwai na Salum Kanoni walishindwa kutumbukiza wavuni nafasi walizopata. Wachezaji hao ama walipiga mipira dhaifu iliyodakwa na kipa Deogratius Munishi Dida ama walishindwa kulenga lango.Pia katika kipindi hicho nao wachezaji wa Yanga wakiongozwa na Ngoma na Amis Tambwe walifika mara kadhaa langoni mwa Kagera Sugar lakini walishikwa na kigugumizi cha miguu kila walipokaribia lango la wapinzani wao. Bao la pili la Yanga lilifungwa dakika ya 62 na Deus Kaseke baada ya shuti la Tambwe kuokolewa na kipa na mpira kumkuta mfungaji.Yanga: Deo Munishi, Juma Abdul, Haji Mwinyi, Kelvin Yindani, Vicent Bossou, Mbuyu Twitte, Malimi BusunguSimon Msuva, Haruna Niyonzima, Tambwe, Ngoma Matheo Simon na Kaseke. Katika mchezo mwingine jana Mtibwa Sugar iliifunga Mwadui mabao 4-1 hivyo kufikisha pointi 21 na kuendelea kushika nafasi ya pili, nyuma ya Azam yenye pointi 22 na Yanga inayoongoza ikiwa na pointi 23.  <topic>: MICHEZO 